
[bookmark: TextBodyBegin]Европейският парламент,
–	като взе предвид общия бюджет на Европейския съюз за финансовата 2023 година[footnoteRef:1], [1:  	OВ L 58, 23.2.2023 г., стр. 1, ELI: http://data.europa.eu/eli/budget/2023/1/oj.] 

–	като взе предвид консолидираните годишни отчети на Европейския съюз за финансовата 2023 година (COM(2024)0272 – C10‑0072/2024)[footnoteRef:2], [2:  	ОВ C, C/2024/5462, 10.10.2024 г., ELI: http://data.europa.eu/eli/C/2024/5462/oj.] 

–	като взе предвид годишния отчет за дейността на Европейската служба за външна дейност за 2023 г. и нейния годишен доклад за бюджетното и финансовото управление за 2023 г.,
–	като взе предвид годишния доклад на Сметната палата относно изпълнението на бюджета за финансовата 2023 година, придружен от отговорите на институциите[footnoteRef:3], [3:  	ОВ C, C/2024/5882, 9.10.2024 г., ELI: http://data.europa.eu/eli/C/2024/5882/oj.] 

–	като взе предвид декларацията за достоверност[footnoteRef:4] относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2023 година в съответствие с член 287 от Договора за функционирането на Европейския съюз, [4:  	OВ C, C/2024/6041, 10.10.2024 г., ELI: http://data.europa.eu/eli/C/2024/6041/oj.] 

–	като взе предвид член 314, параграф 10 и членове 317, 318 и 319 от Договора за функционирането на Европейския съюз,
–	като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012[footnoteRef:5], и по-специално членове 59, 118 и 260 – 263 от него, [5:  	OВ L 193, 30.7.2018 г., стр. 1, ELI: http://data.europa.eu/eli/reg/2018/1046/oj.] 

–	като взе предвид Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза[footnoteRef:6], и по-специално членове 59, 118 и 266 – 269 от него, [6:  	OJ L, 2024/2509, 26.9.2024 г., ELI: http://data.europa.eu/eli/reg/2024/2509/oj.] 

–	като взе предвид Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност[footnoteRef:7], и по-специално член 8 от него, [7:  	OВ L 201, 3.8.2010 г., стр. 30, ELI: http://data.europa.eu/eli/dec/2010/427/oj.] 

–	като взе предвид член 102 и приложение V към своя Правилник за дейността,
–	като взе предвид становището на комисията по външни работи,
–	като взе предвид доклада на комисията по бюджетен контрол (A10-0069/2025),
1.	освобождава от отговорност върховния представител на Съюза по въпросите на външните работи и политиката на сигурност във връзка с изпълнението на бюджета на Европейската служба за външна дейност за финансовата 2023 година;
2.	представя своите забележки в резолюцията по-долу;
3.	възлага на своя председател да предаде настоящото решение, както и резолюцията, която е неразделна част от него, на Европейската служба за външна дейност, Съвета, Комисията и Европейската сметна палата, Европейския омбудсман и Европейския надзорен орган по защита на данните и да осигури публикуването им в Официален вестник на Европейския съюз (серия L).

2. Резолюция на Европейския парламент от 7 май 2025 г., съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2023 година, раздел X – Европейска служба за външна дейност (2024/2024(DEC))
Европейският парламент,
–	като взе предвид своето решение за освобождаване от отговорност във връзка с изпълнението на общия бюджет на Европейския съюз за финансовата 2023 година, раздел X ‒ Европейска служба за външна дейност,
–	като взе предвид член 102 и приложение V към своя Правилник за дейността,
–	като взе предвид становището на комисията по външни работи,
–	като взе предвид доклада на комисията по бюджетен контрол (A10-0069/2025),
А.	като има предвид, че в контекста на процедурата по освобождаване от отговорност органът по освобождаване от отговорност желае да подчертае особеното значение на по-нататъшното укрепване на демократичната легитимност на институциите на Съюза чрез повишаване на прозрачността и отчетността и прилагане на концепцията за бюджетиране, основано на изпълнението, както и добро управление на човешките ресурси;
Б.	като има предвид, че Европейската служба за външна дейност (ЕСВД) отговаря за управлението на административните разходи на своята централа в Брюксел и за мрежата от 144 делегации и служби на Съюза;
В.	като има предвид, че отговорността на ЕСВД беше разширена, така че да обхваща административното управление на служителите на Комисията в делегациите посредством поредица от споразумения за нивото на обслужване;
Г.	като има предвид, че ролята на делегациите е да представляват Съюза и неговите граждани по света, като изграждат мрежи и партньорства, както и да насърчават ценностите на Съюза;
Д.	като има предвид, че спецификата на ЕСВД се състои в нейното естество и произход, тъй като тя бе създадена чрез сливане на персонал от бившите отдели за външни отношения на Съвета и на Комисията, в които бяха интегрирани дипломати от държавите членки;
Е.	като има предвид, че съгласно вътрешния правилник на ЕСВД генералният секретар на ЕСВД изпълнява функцията на оправомощен разпоредител с бюджетни кредити за институцията, а генералният директор за управление на ресурсите изпълнява функцията на основен вторично оправомощен разпоредител с бюджетни кредити;
Ж.	като има предвид, че правомощията, предоставени от Правилника за длъжностните лица на органа по назначаването, се упражняват от заместник-председателя на Комисията/върховен представител на Съюза по въпросите на външните работи и политиката на сигурност (заместник-председател/върховен представител) по отношение на персонала на ЕСВД;
З.	като има предвид, че изпълнението на бюджета се урежда с Финансовия регламент и с вътрешния правилник за изпълнението на бюджета на ЕСВД;
1.	отбелязва, че бюджетът на ЕСВД попада в обхвата на функция 7 от МФР „Европейска публична администрация“, която през 2023 г. възлиза на 12,3 милиарда евро (което представлява 6,4% от общия бюджет на Съюза); отбелязва, че бюджетът на ЕСВД в размер на около 1,1 милиарда евро представлява приблизително 9,2% от общите административни разходи на Съюза;
2.	отбелязва, че в своя годишен доклад за финансовата 2023 година Сметната палата („Палатата“) посочва, че е проверила извадка от 70 операции по функция „Администрация“, което е с 10 операции повече спрямо операциите, проверени през 2022 г.; отбелязва освен това, че Палатата посочва, че административните разходи включват разходи за човешки ресурси, в т.ч. разходи за пенсии, които през 2023 г. съставляват около 70% от общия размер на административните разходи, и разходи за сгради, оборудване, енергия, комуникации и информационни технологии, както и че дългогодишната ѝ работа показва, че като цяло разходите в тази област се характеризират с ниско ниво на риск;
3.	отбелязва, че 21 (30%) от 70-те операции съдържат грешки, но че въз основа на петте остойностени грешки изчисленият от Палатата процент на грешки е под прага на същественост;
4.	отбелязва със загриженост, че в своя годишен доклад за финансовата 2023 година Палатата е открила една количествено измерима грешка в едно от 13-те проверени плащания и е направила шест количествено неизмерими констатации относно ЕСВД; отбелязва, че количествено измеримата грешка е свързана с липсата на валидна процедура за възлагане на обществена поръчка преди подписването на договор за наем за една делегация на Съюза; отбелязва, че през 2023 г. ЕСВД е предприела мерки за отстраняване на двете количествено измерими грешки, открити от Палатата в нейния годишен доклад за 2022 г., и е взела мерки за избягване на подобни проблеми в бъдеще;
Бюджетно и финансово управление
5.	отбелязва, че окончателният бюджет на ЕСВД за 2023 г. възлиза на 821 900 280 EUR, което представлява увеличение с 4,45% спрямо 2022 г.; отбелязва, че ЕСВД е разполагала също така със сумата от 259,7 милиона евро (включително целеви приходи и пренесени суми) от Комисията за покриване на административните разходи на персонала на Комисията, работещ в делегациите на Съюза; отбелязва освен това, че ЕСВД е получила допълнителни фиксирани вноски за покриване на общите разходи на служителите от Европейския фонд за развитие в делегациите и съвместно ползваните обекти, както и други суми, получени по силата на споразумения за съвместно ползване и други споразумения; отбелязва, че следователно общият бюджет, управляван от ЕСВД през 2023 г., възлиза на 1 198,2 милиона евро (бюджетни кредити за поети задължения), което представлява увеличение с 4,8% спрямо предходната година;
6.	отбелязва, че през 2023 г. степента на изпълнение за бюджетните кредити за поети задължения е била 100%, а степента на изпълнение за плащанията е била 91,9%, спрямо 90,6% през 2022 г.; отбелязва, че средният срок за извършване на плащанията е бил 13,57 дни, но все пак отбелязва, че 8,63% от общата сума е била изплатена със закъснение, което е довело до плащането на лихви за забава в размер на 50 253,91 EUR през 2023 г.; настоятелно призовава ЕСВД да изплаща навреме своите задължения; настоятелно призовава ЕСВД да продължи усилията си за увеличаване на броя на електронните плащания и цифровизацията на работните процеси, по-специално в делегациите;
7.	отбелязва, че ЕСВД е информирала бюджетния орган за два бюджетни трансфера по член 29, параграф 1 от Финансовия регламент и е извършила 11 самостоятелни трансфера по член 29, параграф 4, на обща стойност от 55,7 милиона евро; отбелязва, че основната цел на трансферите е била средствата по бюджетен ред 3 0 0 3 за сгради и свързани с тях разходи в делегациите да се увеличат с 18,97 милиона евро, а бюджетен ред 3 0 0 1 за външен персонал и външни услуги в делегациите да нарасне с 5,6 милиона евро; отбелязва, че в резултат на трансферите, окончателният бюджет за централата на ЕСВД възлиза на 327,8 милиона евро, а окончателният бюджет за делегациите – на 494,1 милиона евро;
8.	отбелязва, че през 2023 г. ЕСВД е била изправена пред все по-големи политически и финансови предизвикателства, както и пред предизвикателства във връзка с правата на човека и принципите на правовата държава; отбелязва, че през 2023 г. агресивната война на Русия срещу Украйна и нейните геополитически последици продължиха да бъдат ключов въпрос, което накара ЕСВД да предостави широка подкрепа за Украйна, да упражни натиск върху Русия и да продължи глобалните дейности за смекчаване на по-широките последици от войната, включително изпълнението на плана за действие относно геополитическите последици от руската агресия срещу Украйна; признава ролята на ЕСВД за събирането на доказателства срещу санкционираните от ЕС руски медии и лица, подкрепяни от държавата, които участват в разпространението на дезинформация и манипулирането на информация, за да оправдаят агресивната война на Русия; подчертава необходимостта от осигуряване на подходящи ресурси за отдела за стратегическа комуникация и прогнозиране на ЕСВД, с оглед на ефективната борба срещу кампаниите за дезинформация, които се използват като стратегически инструменти от авторитарни и нелиберални режими; призовава ЕСВД да подсили делегациите на Съюза в държавите от Източното партньорство с цел подкрепа на държавите, които са сериозно засегнати от военната агресия на Русия срещу Украйна; отбелязва, че през 2023 г. финансовият таван на Европейския механизъм за подкрепа на мира, който се управлява под ръководството на заместник-председателя/върховен представител, беше увеличен от 5,6 милиона евро на повече от 12 милиона евро; призовава ЕСВД да си сътрудничи с ГД „Разширяване и източно съседство“, за да се гарантира ефективен надзор и мониторинг на проектите, финансирани от механизма; отбелязва, че подновеният израелско-палестински конфликт след нападението на Хамас от 7 октомври 2023 г. изисква от ЕСВД да положи интензивни дипломатически усилия, за да насърчи институциите на Съюза да настояват за деескалация в региона, да отговорят на хуманитарните потребности и да подкрепят усилията за регионален мир; подчертава, че помощта на Съюзът и ЕСВД трябва да бъде приведена в съответствие с по-широките цели в областта на правата на човека и мира в региона, като се въведат строги предпазни мерки, за да се гарантира, че със средствата не се подкрепят, пряко или непряко, терористични или насилствени дейности; призовава финансирането от Съюза за възстановяването на Газа да бъде отпуснато, едва след като бъдат освободени всички заложници, задържани от Хамас; подчертава значението на прозрачността при отпускането на финансови средства за трети държави, за да се гарантира отчетност при използването на бюджета на Съюза и новите финансови инструменти;
9.	настоятелно призовава ЕСВД да работи в тясно сътрудничество с Комисията, за да гарантира, че пълното реституиране на румънското национално съкровище, както и на националното наследство на други държави членки, ще бъде включено в дневния ред на потенциалните бъдещи действия спрямо Руската федерация;
10.	припомня, че има твърдения относно участието на служители на UNRWA в Газа в терористичните нападения на Хамас срещу Израел на 7 октомври 2023 г.; отбелязва, че в отговор на тези твърдения трудовите договори на девет служители бяха официално прекратени от Агенцията на ООН за подпомагане и строителство за палестинските бежанци в Близкия изток (UNRWA); подчертава, че Комисията работи с Агенцията на ООН за подпомагане и строителство за палестинските бежанци в Близкия изток (UNRWA) за подобряване на системите за контрол в съответствие с препоръките на Службата на ООН за вътрешен надзор (OIOS), включително скрининга на персонала и укрепването на вътрешните рамки за разследване и етика; подчертава, че след многократно изразяваните от Парламента опасения относно злоупотребата с финансиране от Съюза, помощ от Съюза не следва при никакви обстоятелства да бъде използвана за финансиране на тероризма; настоятелно призовава за постоянна бдителност, така че да се гарантира, че не се злоупотребява с парите на данъкоплатците; подчертава значението на проверките, за да се гарантира спазването на правилата на Съюза и международното право от страна на бенефициерите на средства на Съюза, както и необходимостта от засилени мерки за предотвратяване на злоупотреби с финансовата подкрепа от Съюза; насърчава ЕСВД да увеличи усилията си за защита на финансирането от Съюза и да наблюдава изпълнението на етапните цели, очертани в споразумението между члена на Комисията Вархеи и генералния комисар на UNRWA Лацарини през април 2024 г., което включва разпоредби за провеждане на одити от Съюза и засилване на вътрешния надзор в UNRWA; подчертава необходимостта Палестинската власт да приведе всички образователни материали в съответствие със стандартите на ЮНЕСКО, по-специално като премахне всяко съдържание, което включва антисемитизъм или подбуждане към насилие; подчертава, че финансовата подкрепа от Съюза за Палестинската власт в областта на образованието следва да се предоставя, при условие че тези стандарти се спазват; насърчава ЕСВД да подкрепя дипломатическите усилия за всеобхватно и устойчиво решение на израелско-палестинския конфликт и да информира Парламента за всяко развитие на сътрудничеството на Съюза с Палестинската власт;
11.	отбелязва, че ЕСВД докладва за значителни бюджетни ограничения през 2023 г., което доведе до драстични съкращения и оптимизиране на бюджета, за да може ЕСВД да се справи с инфлацията в трети държави, с колебанията в местните валути и увеличението на цените, по-специално разходите за наем на офиси, информационни технологии, сигурност и цените на енергията, което изложи ЕСВД на много по-високи текущи разходи в чужди държави, а това се отрази на способността ѝ да функционира ефективно и да изпълнява нейните задължения за грижа към служителите, работещи в делегациите; изразява съжаление за това, че поради бюджетния натиск ЕСВД отложи поддръжката на инфраструктурата, задели или отмени разходите за сигурност в делегациите и направи съкращения по някои бюджетни пера, като например съкращения в бюджета за командировки и представителни цели, офис консумативи и курсове за обучение; изразява съжаление за това, че поради бюджетни съображения ЕСВД трябваше да даде приоритет на участието на служители в мисии за наблюдението на избори пред други видове мисии, като например мисии за последващи действия след изборите; подчертава необходимостта от създаване на дипломатическа служба на ЕС;
12.	отбелязва, че през 2023 г. в централата и в делегациите на ЕСВД бяха стартирани общо 28 открити процедури за възлагане на обществени поръчки, 27 състезателни процедури с договаряне, 14 процедури на договаряне без предварително публикуване на обявления за обществени поръчки, 6 ограничени процедури и 2 процедури на договаряне за поръчки със средна стойност за строителни работи, които бяха успешно проведени и доведоха до възлагането на поръчки средно в 52% от случаите; отбелязва, че високите стандарти и сложността на правилата на Съюза за възлагането на обществени поръчки могат да бъдат една от причините за относително големия брой неуспешни процедури за обществени поръчки, тъй като прилагането на тези правила може да бъде предизвикателство за оферентите, по-специално в трети държави; изисква от ЕСВД да проучи причините за относително големия брой неуспешни процедури за възлагане на обществени поръчки и да предложи решения, за да се гарантира ефективното им прилагане, като същевременно се запазят определените от Съюза стандарти; изразява съжаление за това, че правилата за възлагане на обществени поръчки във връзка с външните дейности бяха опростени в преработения текст на Финансовия регламент; подчертава, че правилата за възлагане на обществени поръчки имат за цел да гарантират, че при финансираните проекти се поддържат високи стандарти и че те не са изложени на опасност от измами; призовава ЕСВД винаги да се стреми към възможно най-високо равнище на контрол при всички тръжни процедури; счита, че непознаването в трети държави на високите стандарти на Съюза във връзка с правилата за обществените поръчки не следва при никакви обстоятелства да бъде претекст или извинение за занижаване на изискванията;
13.	приветства факта, че към края на 2023 г. броят на обектите, ползвани съвместно с държавите членки и други партньори на Съюза в делегациите на ЕС, беше 138, което е с 12 обекта повече, отколкото през 2022 г.; отбелязва, че от общия брой споразумения за съвместно ползване на обекти през 2023 г. 42 са били сключени с държави членки и страни партньори, 91 – с други партньори на Съюза, а пет са били обратни споразумения; отбелязва, че през 2023 г. съвместното ползване на обекти е съставлявало 8% от общата площ на офисите в делегациите на Съюза и е включвало повече от половината делегации на Съюза (75), което може да се разглежда като пример за успешно оптимизиране на управлението на сградите на ЕСВД, както и като показател за повишения интерес на партньорите към споделянето на сгради в трети държави и значението на съвместното ползване на обекти в дипломатическите връзки;
14.	отбелязва, че през 2023 г. бюджетът за командировки е възлизал на 18 948 650 EUR, което показва ограничено увеличение с 1,46% спрямо предходната година, като целта бе да се компенсира увеличението на разходите в резултат на инфлацията, но тази сума се оказа недостатъчна спрямо реалното увеличение на пътните разноски през 2023 г.; изразява съжаление за това, че ЕСВД няма отделен бюджетен ред за командировки и пътувания на заместник-председателя/върховен представител и че командировките и пътните разходи на заместник-председателя/върховен представител се поделят между ЕСВД и Комисията, в зависимост от целта на командировката; накрая отбелязва, че през 2023 г. ЕСВД е имала разходи в размер на 2 995,14 EUR за 6 командировки на заместник-председателя/върховен представител и разходи за въздушни таксита в размер на 288 145 EUR, което съответства на намаление от 51% спрямо 2022 г., когато разходите за въздушни таксита са възлизали на 588 103 EUR; подчертава, че ръководителите на европейските институции следва да служат като добър пример за обществеността и гражданите, особено при използването на средства на Съюза за изпълнение на своите задължения; подчертава, че вариантите за полети следва да се избират въз основа на критериите за добро финансово управление, при условие че има такива алтернативи и че те са в съответствие с дневния ред и мястото на провеждане на заседанието; подчертава, че прозрачността и доброто финансово управление при използването на публичните средства на Съюза трябва да продължат да бъдат основен принцип за всички институции на Съюза;
15.	подчертава отрицателното въздействие, което съкращаването на средства може да окаже върху прилагането на инструментите в областта на външните работи, като Инструмента за съседство, сътрудничество за развитие и международно сътрудничество (ИССРМС – Глобална Европа) и Глобалния портал (Global Gateway); подчертава необходимостта от осигуряване на подходящи ресурси за отдела за стратегическа комуникация и прогнозиране на ЕСВД, с цел да продължи ефективната борба срещу кампаниите за дезинформация, които се използват като стратегически инструменти от авторитарни и нелиберални режими; във връзка с това приветства обявяването на създаването на работна група за стратегическа комуникация и противодействие на манипулирането на информация в Генерална дирекция за комуникация на Комисията;
16.	настоява за увеличаване на бюджета за действия в рамките на общата външна политика и политика на сигурност (ОВППС) и други подходящи инструменти за мир и за реагиране при конфликти и кризи, а също и информационни протоколи и протоколи за сигурност, за да се постигне пълно съответствие между дейностите и способностите на ЕС, от една страна, и настоящите предизвикателства и конфликти по света, от друга страна;
Вътрешно управление, резултати от дейността и вътрешен контрол
17.	отбелязва, че след вътрешна реорганизация през октомври 2023 г. ЕСВД създаде нова Служба за корпоративно управление, съставена от три отдела, отговарящи за инспекциите, вътрешния одит и планирането, докладването и съответствието, с цел ЕСВД да може да постигне по-голяма отчетност, по-добро управление и по-добър мониторинг на дейностите; приветства факта, че е създаден и Съвет за корпоративно управление, за да се гарантира съгласуваност по въпросите на корпоративното управление в ЕСВД; отбелязва освен това, че ЕСВД е създала Дирекция „Мир, сигурност и отбрана“, Дирекция „Мир, партньорство и управление на кризи“ и два нови отдела – „Хибридни заплахи и киберзаплахи“ и „Морска сигурност“ с цел по-добра подкрепа на работата на Съюза по въпросите на сигурността и отбраната;
18.	отбелязва, че през 2023 г. Службата за корпоративно управление е извършила проверка за пригодност на процесите и политиките на управление; приветства факта, че като част от този процес, ЕСВД е актуализирала хартата на Комитета за контрол на одитите и е преразгледала своята рамка за вътрешен контрол, годишния си план за управление и своята рамка за управление на риска;
19.	отбелязва, че в съответствие с одитния план на ЕСВД за 2023 г., през 2023 г. са били приключени три одита, а именно одит за управлението на регистъра за изключенията и несъответствията и два одита за управлението на заплатите на местните служители и набирането и управлението на местни служители и еквивалентен местен персонал; освен това отбелязва с голяма загриженост, че поради организационно преструктуриране и съответно текучество на персонала в структурата за вътрешен одит планираният одит на сигурността не можа да стартира през 2023 г. и че този одит ще бъде преразгледан при подготовката за многогодишния стратегически план за вътрешен одит за периода 2025 – 2027 г.; подчертава значението на надлежното и редовно провеждане на вътрешни одити; изразява дълбоко съжаление за това, че през 2023 г. останаха неизпълнени 4 критични и 49 много важни одитни препоръки, свързани с приключените одити; изисква Парламентът да бъде информиран относно изпълнението на препоръките;
20.	отбелязва, че през декември 2023 г. Палатата прие окончателния си доклад, след своя одит за координационната роля на ЕСВД, чиято цел бе да се прецени дали координацията във вътрешен план, както и с Комисията и Съвета е била ефективна, по-специално във връзка с управлението на информацията, персонала и докладването; отбелязва, че през 2023 г. част от одитните препоръки вече бяха обхванати от текущите инициативи, като например изпращането на писма за определяне на ресора до новоназначените посланици преди встъпването им в длъжност и усилията, полагани от ЕСВД от 2019 г. насам за изпълнение на нейната стратегия за управление на информацията; призовава ЕСВД да изпълни изцяло препоръките в доклада на Палатата за преодоляване на установените слабости при управлението на информацията в седалището на ЕСВД и в делегациите на Съюза в трети държави, както и в кабинета на заместник-председателя/върховен представител; изисква Парламентът да бъде информиран относно последващите действия във връзка с препоръките на Палатата;
21.	отбелязва, че въз основа на 26-те проверки, извършени в делегациите през 2023 г., сигурността, сградите и административната тежест бяха определени като основни предизвикателства за делегациите; отбелязва, че ЕСВД е въвела в делегациите мерки за управление на риска за сигурността въз основа на международни стандарти и най-добри практики; отбелязва, че през 2023 г. инспекторатът на ЕСВД е формулирал пет критични препоръки, като всички те са свързани с управлението на три делегации; отбелязва, че във всички тези случаи препоръките бяха изпълнени чрез засилен надзор и подкрепа от страна на централата на ЕСВД; приветства инструментариума, разработен от ЕСВД, с цел да се справи с някои ситуации, свързани с вътрешното управление;
22.	отбелязва, че през 2023 г. три делегации на Съюза (Централноафриканската република, Сиера Леоне и Сирия) са изразили резерви в своите декларации за достоверност, главно по отношение на оперативните бюджетни редове, управлявани от Комисията; подчертава, че тези резерви не са оказали значително финансово отражение върху административния бюджет, за който отговаря ЕСВД;
23.	призовава ЕСВД и Комисията да си сътрудничат тясно с бюрото за връзка на Европейския парламент във Вашингтон и с делегацията на Съюза в САЩ за определяне, финансиране и изпълнение на инициативи, насочени към укрепване на трансатлантическите отношения, включително програми за обмен на специалисти, работещи в публични институции в ЕС и САЩ;
24.	призовава ЕСВД и делегациите на Съюза да подобрят мониторинга във връзка със състоянието на демокрацията в различните държави и да увеличат логистичната и технологичната подкрепа за защитниците на правата на човека и местното население, като се отделя специално внимание на жените;
25.	припомня, че по-нататъшното засилване на нашата подкрепа за правата на човека, демокрацията и развитието в трети държави чрез ИССРМС – Глобална Европа е от решаващо значение, тъй като един демократичен свят е по-безопасен; подчертава, че ресурсите за цифровата дипломация на ЕС следва да бъдат допълнително увеличени предвид настоящия контекст на бърз технологичен напредък и геополитическа конкуренция; настоява, че „зелената дипломация“ и екологичният преход, като един от приоритетите на Съюза, следва да се засилят спрямо трети държави чрез външната дейност на ЕС; подчертава необходимостта ЕСВД да играе централна роля за насърчаването на мира и стабилността в Близкия изток, да увеличи финансирането с оглед на осигуряването на хуманитарна помощ в Ливан, Газа и Сирия и да засили наблюдението на правата на човека; подчертава финансовата подкрепа, предоставяна на делегациите на ЕСВД, разположени в Близкия изток, държавите от Персийския залив и Африка, за да се гарантира, че те са в състояние да продължат да изпълняват външната дейност на Съюза в региона;
26.	отбелязва, че в Специален доклад № 14/2023 на Палатата са установени недостатъци в методологиите, използвани от Комисията и ЕСВД за разпределяне на средства за държавите партньори, както и в разработването на рамката за мониторинг, и се препоръчва Комисията и ЕСВД по-специално да подобрят методологията за разпределяне на средствата и оценката на въздействието на подкрепата от Съюза, да съсредоточат по-добре обхвата на програмирането и да опростят и последователно да използват показателите от многогодишните индикативни програми;
27.	приветства назначаването на първия специален представител на ЕС за региона на Персийския залив;
28.	подчертава, че неотдавнашните събития, по-специално пълномащабното нашествие на Русия в Украйна и нейните злонамерени опити да повлияе на демократичните процеси в Европа, както и нарастващата нестабилност в Близкия Изток, изведоха външната политика на Съюза и нейното прилагане на челно място сред проблемите, обсъждани от държавите членки и институциите на ЕС; подчертава централната роля на ЕСВД и нейните делегации за провеждането на външната политика на Съюза и за борбата с чуждестранното манипулиране на информация и вмешателство; подчертава значението на ЕСВД за отношенията на Съюза с онези 25 – 30 милиона граждани на Съюза, които живеят извън Съюза; потвърждава, че бюджетът на ЕСВД, който вече е структурно недостатъчно финансиран, беше непропорционално засегнат в сравнение с други институции на Съюза от по-високите темпове на инфлация и последвалата енергийна криза, причинени от агресивната война на Русия в Украйна, и изразява загриженост относно тези отрицателни последици за ЕСВД и резултатите на институциите на Съюза, както и липсата на действия за коригиране на настоящата бюджетна ситуация, която може да окаже сериозно въздействие върху отношенията на ЕС с трети държави;
29.	приветства непоколебимата подкрепа, предоставяна на Украйна, включително чрез гражданската Консултативна мисия на ЕС (EUAM Украйна) и обучението на украински войници в рамките на Мисията на ЕС за военна помощ (EUMAM);
30.	подчертава, че Съюзът трябва да увеличи финансирането с цел укрепване на специален бюджетен ред в рамките на действията на външната политика на Съюза, конкретно предназначен за равенството между половете и програмата за жените, мира и сигурността, за да се гарантира последователно финансиране. за инициативи, които насърчават съобразено с равенството между половете лидерство, защитават правата на жените и се борят със сексуалното и основаното на пола насилие в условия на конфликт и след конфликт; подчертава, че това финансиране е от съществено значение за подкрепата на местните организации на гражданското общество, предоставянето на подкрепа, насочена към оцелелите, и интегрирането на свързаните с пола аспекти в дипломатическите и свързаните със сигурността усилия на Съюза;
31.	подчертава, че съгласно Третия план за действие относно равенството между половете (GAP III) 85% от новите действия на Съюза трябва да допринасят за равенството между половете и овластяването на жените и момичетата; призовава ЕСВД да ускори напредъка към постигане на целите на GAP III, като в ежедневната си работа се съсредоточи върху ключовите области на ангажираност по GAP III, включително прекратяване на основаното на пола насилие, насърчаване на сексуалното и репродуктивното здраве и права, икономическите и социалните права и овластяването, равното участие и лидерството; отбелязва, че срокът на действие на GAP III изтича през 2027 г., и настоятелно призовава ЕСВД да разработи за тази цел по-амбициозен Четвърти план за действие относно равенството между половете (GAP IV), който да гарантира по-силна връзка между правата и овластяването на жените, от една страна, и външната политика и политиката на сигурност на ЕС, от друга страна, и който да е готов за изпълнение от 2028 г.;
32.	подчертава изключително уязвимото положение на децата по света, особено по време на въоръжени конфликти; изразява сериозна загриженост относно десетките хиляди деца, които са били засегнати от въоръжени конфликти по света и са били подложени на ужасяващи нарушения на техните най-основни права през 2023 г.; призовава ЕСВД да постави правата на децата в центъра на своите усилия;
33.	припомня тежкото положение по отношение на правата на жените и правата на ЛГБТИК+ в много части на света; подчертава, че е неотложна по-добрата защита на тези права; подчертава централната роля на ЕСВД за утвърждаването на правата на човека по света; призовава ЕСВД да увеличи усилията си в това отношение;
34.	счита мисията за наблюдение на избори за практичен и ефективен инструмент на външната политика, който продължава да заема централно място в политиките и стратегиите на Съюза за подкрепа на демокрацията; призовава Съюза да осигури адекватни ресурси за мисиите на ЕС за наблюдение на избори с оглед на разширяването им с цел включване на избори в държавите кандидатки и съседните държави;
Човешки ресурси, равенство и благосъстояние на служителите
35.	отбелязва, че към края на 2023 г. процентът на заетите длъжности в щатното разписание е бил 96,7%; отбелязва, че в ЕСВД са работели общо 2 812 служители, включително 1 245 длъжностни лица, 450 срочно наети служители, 603 договорно наети служители и 514 командировани национални експерти; отбелязва, че от общия брой длъжностни лица и срочно наети служители, които са били наети от ЕСВД в нейната централа или в делегациите, 62,5% са били администратори, 32,8% са били сътрудници, а 4,8% са били секретари;
36.	отбелязва, че към края на 2023 г. в ЕСВД са работели общо 5 252 души, които са били наети директно от ЕСВД или чрез външни изпълнители, като 46,2% от тези служители са работели в централата на ЕСВД, а 53,8% – в нейните делегации; отбелязва, че от общия брой на лицата, работещи в ЕСВД, 46,5% са били нещатни служители или външни изпълнители; отбелязва, че повечето външни служители, които са наети от външен изпълнител, но работят в сградите на ЕСВД, предоставят услуги в областта на информационните технологии, сигурността, безопасността и медицинските грижи;
37.	отбелязва, че през 2023 г. ЕСВД е получила от бюджетния орган 36 служители на пълно работно време, включително 31 договорно наети служители и пет командировани национални експерти, за които разходите се споделят; отбелязва, че бяха осигурени допълнителни ресурси за функциите по управление на кризи, за прилагането на стратегическия компас и за други приоритети на ЕСВД; отбелязва, че към края на 2023 г. ЕСВД получи още 20 командировани национални експерти, без разходи за структурите на Способностите за планиране и провеждане на военни операции;
38.	отбелязва, че към края на 2023 г. съотношението при длъжностните лица в ЕСВД е било 52,7% мъже и 47,3% жени, което отразява леко увеличение на представителството на жените спрямо 2022 г., когато 46,8% от служителите са били жени; приветства скромния напредък в баланса между половете при висшето ръководство, където представителството на жените се е увеличило от 6,3% през 2022 г. на 7,6% през 2023 г., и на средното управленско равнище, където процентът на жените се е увеличил от 30,1% през 2022 г. на 30,4% през 2023 г.; призовава ЕСВД да увеличи усилията си за постигане на по-съществен и видим баланс между половете на всички нива на организацията;
39.	приветства публикуването на междинния доклад за изпълнението на Плана за действие на ЕС относно равенството между половете (GAP III) от заместник-председателя/върховен представител и от Комисията към края на 2023 г., както и решението за удължаване на графика до 2027 г. с цел привеждането му в съответствие с многогодишната финансова рамка (МФР); признава значението на GAP III за насърчаване на равенството между половете, като стратегически приоритет във външната дейност на Съюза, както и за засилване на неговата роля в тази област; приветства факта, че в края на 2023 г. екипът на посланика по въпросите на равенството между половете и многообразието организира първите обучения за ръководни кадри по въпросите на равенството между половете;
40.	приветства първия доклад на ЕСВД за дейностите по чуждестранно манипулиране на информация и вмешателство, насочени към ЛГБТИК+ лица, които целят да подобрят разбирането на тактиките за чуждестранно манипулиране на информация и вмешателство и да насърчат сътрудничеството, включително с ENISA, за защита на общността на ЛГБТИК+ лицата; изразява загриженост относно положението с правата на ЛГБТИК+ в световен мащаб, както и относно растящата съпротива срещу равенството между половете, правата на жените и сексуалното и репродуктивното здраве, както и правата в развиващите се страни; призовава Комисията и ЕСВД да разгледат тези пречки и да дадат приоритет на целенасочената подкрепа за организациите на гражданското общество, които се застъпват за тези права;
41.	отбелязва, че в своето решение от юли 2023 г. заместник-председателят/върховен представител поясни, че максималният срок на договорите на срочно и договорно наетите служители в ЕСВД е 8 години, за референтен период от 13 години или, при изключителни обстоятелства и в интерес на службата – 10 години, за референтен период от 15 години, и че минималният период от време между последователните назначения на срочно наетите служители, командировани от националните дипломатически служби на държавите членки, е 2 години от прекратяването на техния последен договор;
42.	отбелязва, че към края на 2023 г. от общо 1 695 длъжностни лица и срочно наети служители 863 (51%) са били мъже, а 832 (49%) са били жени, което представлява леко увеличение на дела на жените спрямо 2022 г.; отбелязва, че 57,4% от договорно наетите служители са били жени, което представлява леко увеличение спрямо 2022 г.; изразява съжаление обаче, че жените все още са особено слабо представени на висшите длъжности, както в централата, така и в делегациите, а са свръхпредставени главно на длъжностите AST; призовава ЕСВД да публикува разбивка по пол и националност за средните и висшите ръководни длъжности; изисква от ЕСВД да разгледа този въпрос, като същевременно зачита компетенциите и заслугите на кандидатите; приветства факта, че вследствие на ротацията на служителите през 2023 г. в делегациите бяха разкрити 42 ръководни длъжности и че това доведе до увеличение на броя на жените посланици с 12%, като се отчете, че през 2023 г. 35,50% от посланиците са били жени (увеличение спрямо 31,70%), което въпреки всичко продължава да бъде по-слаба представеност;
43.	отбелязва, че въпреки че всички държави членки са представени сред служителите на ЕСВД, все още продължават да съществуват значителни дисбаланси, като Белгия е най-свръхпредставената държава членка, с 12,1% от служителите на ЕСВД; посочва, че значителен географски дисбаланс се забелязва също така между западните и източните държави членки; отбелязва също така, че от всички страни Италия е държавата членка с най-много ръководни кадри, като 15% от всички ръководни длъжности се заемат от италианци; отбелязва, че сред посланиците на Съюза (общо 141) все още няма представители на три държави членки (Унгария, Люксембург и Малта), докато държавите членки с най-много посланици са Франция с 22, Испания и Италия с 16, Германия с 12 и Белгия с 10, което означава, че представителите на тези пет държави заемат 54% от местата за посланици; призовава настоятелно ЕСВД да продължи да осигурява стабилен географски баланс в цялата си организация и на всички равнища; изразява освен това своята загриженост относно баланса между половете; отбелязва, че жените са особено слабо представени на висшите длъжности, а са свръхпредставени по-специално на длъжностите на ниво AST; призовава ЕСВД да публикува разбивка по пол и националност за средните и висшите ръководни длъжности; изисква от ЕСВД да разгледа този въпрос, като същевременно зачита компетенциите и заслугите на кандидатите;
44.	отбелязва, че през 2023 г. бе организирана голяма ротация на служителите, при която 52 ръководни кадри в делегациите бяха преместени на други позиции; приветства усилията, положени от ЕСВД за повишаване на осведомеността на държавите членки във връзка с необходимостта от привличане на широк кръг от кандидати за публикуваните длъжности и от осигуряване на квалифицирани кандидати за длъжностите „посланици на Съюза“;
45.	отбелязва със задоволство, че през 2023 г. ЕСВД прие своята Програма за многообразие и приобщаване за периода 2023 – 2025 г., която представлява подробен план за действие за насърчаване на безопасна и достойна работна среда и подход на нулева толерантност към тормоза; отбелязва, че по двата документа бяха проведени консултации с представители на персонала, сдружения на служителите и Съвместния комитет за равни възможности, който беше преименуван на Съвместен комитет за многообразие и приобщаване; отбелязва, че планът за действие съдържа превантивни мерки за борба с тормоза, като например задължителен курс за електронно обучение за всички служители на тема „Разпознаване и борба с тормоза на работното място“ и задължително обучение за ръководството на тема „Как да се създаде работна среда без тормоз“; призовава ЕСВД да продължи да обучава редовно служителите на ръководни и неръководни длъжности по въпросите, свързани с многообразието, равнопоставеността, приобщаването и принадлежността;
46.	отбелязва със загриженост, че през 2023 г. ЕСВД е получила три искания за помощ във връзка с твърдения за психически тормоз, засягащи две длъжностни лица, което е довело до две административни разследвания, едното от които все още е в ход, а другото е приключило с налагане на дисциплинарно наказание; отбелязва, че в рамките на неофициалната процедура службата по медиация на ЕСВД е разгледала 28 случая, свързани с твърдения за психически тормоз, и 10 случая на сексуален тормоз, както и че през 2023 г. доверените съветници са разгледали 21 случая на твърдения за психически тормоз и 6 случая на сексуален тормоз; отбелязва, че през 2023 г. ЕСВД изготви решение за борба с тормоза, насочено към местните служители в делегациите, което беше прието през юни 2024 г.; признава усилията, положени от ЕСВД за укрепване на нейните политики за борба с тормоза, включително въвеждането на задължителни модули за електронно обучение с цел повишаване на осведомеността и създаването на „работна група по Истанбулската конвенция“ с цел определяне на мерки за гарантиране на по-безопасно работно място за всички лица; изразява обаче сериозна загриженост във връзка с постоянно големия брой случаи на тормоз; призовава ЕСВД да прилага по-силна превенция, подкрепа за жертвите, строги дисциплинарни мерки, за да се гарантира нулева толерантност към тормоза и безопасна работна среда;
47.	отбелязва, че през 2023 г. ЕСВД предприе редица мерки, за да гарантира физическото и психическото благосъстояние на своите служители, включително систематични проверки на здравословното състояние на служителите преди командироването им в делегация, оказване на психологическа подкрепа и действия за повишаване на осведомеността; отбелязва, че през октомври 2023 г. бяха приети две решения: за работното време и за гъвкавите схеми на работа, а след това гъвкавото работно време се превърна в стандартен режим на работа за служителите в централата и в делегациите на ЕСВД, с изключение на ръководителите; отбелязва освен това, че с решенията се разрешава дистанционна работа за не повече от два дни седмично в централата на ЕСВД, един ден седмично в делегациите и 10 дни годишно извън работното място за всички служители; отбелязва, че бе запазена възможността за извънредна дистанционна работа за по-дълъг период от време в случай на кризи, както и поради медицински или други наложителни причини;
48.	изразява загриженост за това, че броят на служителите от ЕСВД в дългосрочен отпуск по болест за повече от 50 дни се е увеличил от 111 служители през 2022 г. на 171 служители през 2023 г., което се равнява на увеличение от 54%; отбелязва, че медицинската служба е въвела редица мерки за предотвратяване на риска от професионално изчерпване, например наемане на психиатър през декември 2023 г. и по-систематично проследяване от медицинската служба на отпуските по болест, оказване на психологическа подкрепа и осигуряване на насоки за служителите и ръководителите, както и дейности за повишаване на осведомеността и създаване на мрежа за оказване на първа помощ във връзка с психичното здраве; подчертава необходимостта ръководителите да гарантират справедливо разпределение на задачите и да прилагат насоки и гъвкави схеми на работа; призовава ЕСВД да възприеме проактивен подход за предотвратяване на дългосрочните заболявания и случаите на професионално изчерпване, като отдаде приоритет на психичното благосъстояние на служителите си чрез ефективни мерки за подкрепа;
49.	отбелязва, че броят на наетите стажанти беше намален поради бюджетни ограничения; призовава ЕСВД да предостави информация относно условията на труд и възнагражденията на стажантите в седалището и в делегациите;
Етична рамка и прозрачност
50.	отбелязва, че през 2023 г. ЕСВД е подобрила своята етична рамка, като е издала нови инструкции за забрана или ограничаване на командировките с разходи, които се заплащат частично или изцяло от външни източници, с цел да се избегнат рисковете от конфликти на интереси, като службата е изпратила до всички служители напомняне относно етиката на работното място; отбелязва, че ЕСВД също така се е фокусирала върху организирането на специални обучителни курсове по етика, конфликти на интереси, вътрешен контрол и борба с измамите, които са били предназначени и адаптирани за различни аудитории в централата и делегациите на ЕСВД; отбелязва освен това, че приетите през 2022 г. 16 „принципа на професионално поведение“ продължиха да се разпространяват сред новоназначените служители и бяха широко популяризирани, по-специално по време на курсовете „Етика и почтеност“ и „Политика за борба с тормоза“; изисква Парламентът да бъде информиран от ЕСВД за евентуално по-нататъшно развитие на нейната етична рамка; призовава ЕСВД да осигурява редовно задължителни обучения по етика, включително за етичното използване на изкуствения интелект и за отчетността;
51.	приветства факта, че през октомври 2023 г. ЕСВД прие нова стратегия за борба с измамите, приложима за всички служители в централата и в делегациите на ЕСВД, която бе резултат от задълбочен процес на преглед на рисковете от измами и бе официално одобрена от OLAF; приветства факта, че ЕСВД е положила специални усилия за обучение и предоставяне на насоки за персонала, по-специално чрез звеното за борба с измамите, създадено през декември 2022 г.; отбелязва, че служителите от ЕСВД, работещи в делегациите на Съюза, участваха активно в поредица от работни срещи и семинари за предотвратяване и осведомяване за измами, че новоназначените служители в делегациите на Съюза преминават редовно обучения по тези въпроси преди встъпването си в длъжност и че интранет страницата за борбата с измамите бе допълнително обновена, с цел да се улесни докладването за потенциални случаи на измама и да се обезпечи по-широк набор от възможности за обучение в областта на борбата с измамите; изисква от ЕСВД да провежда задължителни редовни обучения за всички служители с цел повишаване на осведомеността и предотвратяване на измамите;
52.	отбелязва, че през 2023 г. ЕСВД не е получила информация за случаи на подаване на сигнали за нередности; отбелязва със задоволство, че през 2023 г. ЕСВД е започнала да разработва специална политика за защита на лицата, сигнализиращи за нередности, в съответствие с новата стратегия за борба с измамите; изисква Парламентът да бъде информиран за приемането на тази политика, което е предвидено за 2025 г., и за прилагането ѝ в цялата служба;
53.	отбелязва, че през 2023 г. ЕСВД е получила пет декларации за конфликти на интереси, които са били разгледани в съответствие с приложимите правила; отбелязва, че в един случай, свързан с член на комисия за оценка при процедура за възлагане на обществена поръчка, вторично оправомощеният разпоредител с бюджетни кредити е стигнал до заключението, че е налице потенциален конфликт на интереси и е освободил служителя от неговите задължения като член на комисията за оценка;
54.	отбелязва със загриженост, че през 2023 г. OLAF е започнала осем разследвания, които все още не са приключили, във връзка с потенциални неправомерни действия в контекста на процедури за възлагане на обществени поръчки и изпълнението на договори, както и споразумения за отпускане на безвъзмездни средства или потенциални нередности, свързани с човешките ресурси; отбелязва, че неприключените случаи за 2023 г. касаят длъжностни лица, срочно наети служители и местни служители в централата и в делегациите на ЕСВД; изисква Парламентът да бъде информиран относно последващите действия във връзка с тези разследвания; отбелязва, че са приключени осем по-стари случая, в които са били замесени бивши и настоящи служители, като в пет случая са били отправени препоръки за предприемане на по-нататъшни действия; отбелязва, че ЕСВД поддържа редовни контакти с OLAF чрез своето звено за борба с измамите и че службата гарантира предприемането на своевременни последващи действия във връзка с препоръките на OLAF; призовава Парламентът да бъде информиран относно изпълнението на препоръките;
55.	отбелязва, че през 2023 г. ЕСВД е разгледала 10 искания на Омбудсмана, като 9 от тези искания са свързани с административни досиета, а едно – с искане за достъп до документи; отбелязва, че Омбудсманът не е установил случаи на лошо администриране или частично лошо администриране и не е отправил препоръки към ЕСВД;
56.	отбелязва всички мерки, предприети с цел повишаване на осведомеността относно външните дейности; припомня искането на Парламента за приемане на самостоятелни разпоредби за изпълнение във връзка с външните дейности и задачи, за да се защитят имиджът и репутацията на Съюза, по-специално в случая на ръководителите на делегации;
57.	отбелязва, че в качеството си на заместник-председател на Комисията, заместник-председателят/върховен представител е обвързан от правилата на регистъра за прозрачност; подчертава, че въпреки че ЕСВД не е институция по смисъла на член 13 от Договора за ЕС и няма пряка роля в законодателството на Съюза, тя все пак играе важна роля в законодателството на Съюза при вземането на решения относно налагането на санкции и договарянето на международни търговски споразумения, които имат значително регулаторно въздействие; отбелязва, че би било много важно ЕСВД да приеме мерки за прозрачност, да уведоми за тях управителния съвет на регистъра за прозрачност, както и да се присъедини към регистъра; приканва ЕСВД да публикува всички срещи с всички видове лобистки организации, включително и тези на ръководителите на делегации на Съюза, с цел повишаване на прозрачността; изисква Парламентът да бъде информиран за всяка нова инициатива, предприета от ЕСВД с цел подобряване на прозрачността; отново заявява, че е важно да се укрепи допълнително демократичния контрол на Съюза и да се отстояват високи стандарти за отчетност и прозрачност при взаимодействията му с организации на гражданското общество; изисква от делегациите на Съюза да гарантират, че средствата на Съюза, които се отпускат на организации на гражданското общество и социални партньори в трети държави, се използват в съответствие с ценностите, политиките и финансовите правила на ЕС;
58.	настоятелно призовава ЕСВД да се присъедини към регистъра за прозрачност на ЕС, за да приведе своите практики в съответствие с тези на Парламента и на Комисията, като гарантира пълно оповестяване на лобистките дейности и финансовите интереси, свързани с отбраната и дипломатическите въпроси;
Цифровизация, киберсигурност и защита на данните
59.	отбелязва, че разходите за ИТ проекти, оборудване и киберсигурност са се увеличили от 19,7 милиона евро през 2022 г. на 29,9 милиона евро през 2023 г., което представлява увеличение с 52%; отбелязва, че през 2023 г. ЕСВД е стартирала важни проекти за цифровизация, например платформата за сътрудничество „HIVE“ за всички потребители в централата и делегациите, и е въвела Корпоративната система за класифицирана комуникация и информация (EC3IS) в централата на ЕСВД, преди постепенното ѝ въвеждане в чувствителните делегации и свързването ѝ със съответните системи на Комисията и на Съвета;
60.	отбелязва, че през 2023 г. ЕСВД е започнала да приема и да контролира среда с изкуствен интелект (ИИ) с цел въвеждането на цялостен модел за управление на ИИ; отбелязва, че тази техническа стъпка създаде основата за приемането през 2024 г. на насоки за използването на генеративен ИИ и на стратегия за ИИ, както и текущи доказателства за тази концепция; изисква Парламентът да бъде информиран за разработването на стратегията за изкуствения интелект;
61.	отбелязва, че като част от прилагането на приетия през 2022 г. Стратегически компас за сигурност и отбрана, ЕСВД участва при приемането на основни политически документи и инструменти, свързани, наред с другото, с киберотбраната, кибердипломацията, хибридните заплахи, външната намеса и манипулирането на информация; отбелязва, че във вътрешен план ЕСВД е продължила да подобрява капацитета си за киберсигурност чрез набиране на специализирани служители, както и да провежда дейности за киберосведоменост на различни аудитории, включително екипа за управление на сигурността, членове на делегации, новопостъпили служители и ръководители; изисква ЕСВД да осигурява редовно задължително обучение в областта на киберсигурността за всички служители; призовава освен това Съюзът да предоставя засилена подкрепа на Молдова в борбата срещу дезинформацията, хибридните заплахи и кибератаките; призовава делегацията на Съюза в Молдова да положи повече усилия за насърчаване на по-проактивна и ефективна комуникационна стратегия по отношение на европейската перспектива, включително и комуникация на руски език;
62.	приветства създаването на Мисия на ЕС за партньорство в Молдова (EUPM Молдова); подчертава съществената роля на EUPM Молдова и призовава ЕС и неговите държави членки да удължат мандата на мисията след май 2025 г., като същевременно се увеличат и ресурсите, за да се повиши нейната ефективност;
63.	отбелязва със загриженост, че през 2023 г. ЕСВД е регистрирала над 29 623 киберсигнала чрез инструмента за наблюдение на инциденти и събития, свързани със сигурността (SIEM), от които 92 инцидента бяха потвърдени като кибератаки; отбелязва, че четири кибератаки са оказали въздействие върху операциите на ЕСВД, а само една кибератака е довела до значителни последици; предупреждава, че ЕСВД е много вероятна мишена за добре обезпечени с ресурси участници, включително и субекти, спонсорирани от чуждестранни държави, които се опитват да накърнят функционирането на европейските институции; отбелязва, че центърът за операции по сигурността на ЕСВД е важно звено за проследяване на заплахи в реално време и идентифициране на уязвимости в системите; изисква от ЕСВД да продължи да разглежда необходимостта от кибердисциплина и киберосведоменост на потребителите, като ключови елементи от рамката за киберсигурност на службата; подчертава, че е важно ЕСВД да продължи да отдава приоритет на киберсигурността и смекчаването на хибридните заплахи, като същевременно си сътрудничи тясно с други европейски институции и държави членки за идентифициране и противодействие на тези заплахи;
64.	отбелязва, че ЕСВД е предприела последващи действия във връзка със запитване, отправено от Европейския надзорен орган по защита на данните през 2023 г., по искане на служител във връзка с публикуването на неговите лични данни в онлайн указател на ЕС; отбелязва, че през 2023 г. бе разгледан един случай, нерешен още от 2018 г., който бе приключен през 2024 г. с положителен резултат за ЕСВД; отбелязва дейностите за повишаване на осведомеността и насоките, публикувани от ЕСВД с цел гарантиране на еднакви условия в областта на защитата на данните за цялата мрежа на службата, и по-специално общото ръководство за ползване на инструменти на трети страни с ИИ, с оглед на два аспекта: защита на данните и киберсигурност;
65.	отбелязва, че борбата с чуждестранното манипулиране на информация и вмешателство продължи да бъде приоритет за ЕСВД и през 2023 г.; приветства факта, че Европейският съвет одобри през декември 2023 г. инструментариума за чуждестранното манипулиране на информация и вмешателство въз основа на стълбовете за ситуационната осведоменост, изграждането на устойчивост, смущенията и ответните дипломатически действия; отбелязва, че през 2023 г. ЕСВД подобри аналитичния си капацитет за събиране на доказателства във връзка с чуждестранното манипулиране на информация и вмешателство и за реагиране на нарастващия брой инциденти и заплахи, по-специално преди изборите за Европейски парламент през 2024 г.; отбелязва, че ЕСВД също така стартира нови водещи проекти за повишаване на осведомеността и борба с руската дезинформация, като например инициативата EUvsDisinfo, която през 2023 г. достигна до около 20,3 милиона души, и за създаване на устойчиви партньорства за борба с чуждестранното манипулиране на информация и вмешателство в световен мащаб; призовава ЕСВД, заедно с Комисията, да осигури достатъчно ресурси за ефективна борба с чуждестранното манипулиране на информация и вмешателство; подкрепя обещаното създаване на „Европейски щит за демокрацията“ за откриване, проследяване и заличаване на измамно онлайн съдържание, като по този начин се укрепва способността на Съюза да противодейства на чуждестранното манипулиране на информация и вмешателство и се засилва неговата подкрепа за защитата на демокрациите в трети държави, и по-специално в съседните на Съюза държави; призовава ЕСВД и делегациите на Съюза в трети държави да укрепят допълнително съответния си капацитет за борба и за противодействие на дезинформацията и пропагандата, свързани с ОВППС на Съюза; призовава ЕСВД да положи повече усилия, за да осигури възможности за гражданите от целия Съюз да се борят срещу чуждестранното манипулиране на информация и вмешателство;
Сгради и сигурност
66.	отбелязва, че през 2023 г. бюджетен ред 3 0 0 3 за сгради и свързани с тях разходи беше подсилен с 19 милиона евро, но че въпреки това някои важни дейности по поддръжката бяха отложени; изразява дълбока загриженост, че натрупването на потребности по поддръжката и сигурността създава значителни предизвикателства за ЕСВД във връзка със сигурното и ефективно управление на мрежата от делегации и гарантирането на задължението за обезпечаване на грижи за персонала на делегациите; изисква от ЕСВД да разработи многогодишни планове за действие при извънредни ситуации за осигуряване на поддръжката и сигурността на сградите;
67.	отбелязва, че ЕСВД ползва и управлява множество недвижими имоти, като централата на ЕСВД е с площ от около 87 618 кв. м., а нейните сгради по света са с площ от 379 300 кв. м., включително 174 офис сгради и 152 жилища за посланици; отбелязва, че през 2023 г. ЕСВД е представила на бюджетния орган работен документ, в който се очертава нейната политика за закупуване на сгради, като понастоящем те са 22% от офис сградите и 20% от жилищата за посланици, и по този начин се постига най-добро съотношение между качество и цена;
68.	отбелязва, че политиката за закупуване на недвижими имоти за делегациите на Съюза от април 2023 г. и работният документ за политиката на ЕСВД в областта на недвижимите имоти за 2024 г. целят да се постигне възможно най-изгодно дългосрочно решение за бюджета на Съюза; подчертава, че нито един от тези документи не включва идеи за намаляване на броя на делегациите или за създаване на регионални центрове; настоятелно призовава ЕСВД да информира Парламента за евентуално бъдещо развитие на нещата в тази посока;
69.	приканва ЕСВД да поддържа своята важна мрежа от делегации по света с достатъчно персонал, за да подобри капацитета си да достига до трети държави;
70.	отбелязва със загриженост, че тези бюджетни ограничения може да доведат до затваряне на посолства на Съюза и отлагане на съоръжения за сигурност в редица делегации на Съюза, което възпрепятства способността на ЕСВД да изпълнява мандата си и да гарантира по подходящ начин задължението за полагане на дължима грижа за целия персонал в делегациите; настоятелно призовава държавите членки да предоставят достатъчно финансиране за ЕСВД, а Комисията да гарантира, че Съюза ще запази своята мрежа от делегации незасегната като сигнал за неговата ангажираност в световен план;
71.	отбелязва, че от 2020 г. насам ЕСВД развива своята политика за управление на работните пространства в посоката на концепции за гъвкави офис пространства за съвместна работа както в централата, така и в делегациите на ЕСВД; отбелязва, че ЕСВД е започнала да санира сградния комплекс „Шуман“, като е започнала от 6-ия и 7-ия етаж, с цел постигане на по-ефективно използване на офис пространството; отбелязва освен това, че Центърът за реакция при кризи на ЕСВД в сградата „Шуман“ беше завършен през 2023 г.; отбелязва, че в делегациите концепцията за офис пространства за съвместна работа беше приложена в новите сгради на 6 делегации;
72.	приветства факта, че ЕСВД поставя акцент върху достъпността на своя сграден фонд за хора с увреждания и намалена подвижност; отбелязва, че сградата „Белмон“ в Брюксел вече отговаря на правните изисквания за достъпни сгради и че обновяването на сградния комплекс NEO също отговаря на потребностите на ползвателите с увреждания и с намалена подвижност; приветства факта, че за делегациите процедурите на ЕСВД за избор на сгради предвиждат строителство без бариери, като ключов критерий за избора на нови офис сгради;
Околна среда и устойчивост
73.	приветства факта, че през 2023 г. ЕСВД продължи да прилага Схемата за управление по околна среда и одит (EMAS/EMS), по-специално чрез създаването на управителен комитет за околната среда и чрез приемането на политика в областта на околната среда и съответна комуникационна стратегия, които подчертават ангажимента на ЕСВД за екологична устойчивост при управлението на недвижимите имоти; отбелязва, че през 2023 г. управителният комитет на EMAS е работил по нови цели за допълнително намаляване на въглеродния отпечатък до 2030 г.; отбелязва, че одобрените мерки включват намаляване на използването на природен газ с 35%, намаляване наполовина на използването на хартия, вода и отпадъци, увеличаване на дела на полетите на къси до средни разстояния за командировки в икономична класа и по-добро използване на екологосъобразните обществени поръчки;
74.	приветства факта, че ЕСВД е започнала да въвежда клаузи за устойчивост в новите споразумения за съвместно ползване на обекти, включително задължителни действия и доброволни практики; отбелязва, че споразуменията за съвместно ползване на обекти, които вече са в сила, вместо да включват изрични клаузи за екологична устойчивост, посочват като основен принцип, че всички партньори от съвместно ползваните обекти трябва да се придържат към процедурите и практиките, приложими в местния контекст към офис сградите на Съюза;
75.	отбелязва, че през 2023 г. ЕСВД продължи да работи по прилагането на политика за по-екологосъобразно пътуване до работното място и по-устойчиво пътуване на служителите, което доведе до приемането на някои важни мерки през 2024 г., като например по-голям процент на възстановени разходи за абонамент за обществен транспорт – до 90% за всички служители, които се отказват от достъп до паркинг, както и целта поне 60% от километрите, изминати със самолет по време на командировки, да бъдат в икономична класа;
76.	подчертава значението на силния политически ангажимент, както и на двустранното влияние и на публичната и културната дипломация за насърчаване на ценностите на Съюза и за борба с дезинформацията; подчертава необходимостта от стабилна и устойчива външна служба с ясно политическо ръководство, за да може тя да се справя с настоящите предизвикателства и да гарантира съгласуваност на външната политика на Съюза; настоятелно призовава делегациите на Съюза да увеличат подкрепата за истинските защитници на демокрацията и за гражданското общество в Западните Балкани, като същевременно осъдят твърдо и публично действията на някои представители на нелибералните и недемократични сили, които подкопават интересите на Съюза, както и да гарантират, че финансирането по линия на ИПП III се изпълнява в съответствие с целите на Съюза; призовава делегациите на Съюза в региона да прилагат по-надежден и основан на заслуги подход, следващ критериите от Копенхаген, по-специално по отношение на принципите на правовата държава, демокрацията и защитата на правата на човека, особено като се има предвид ограниченият напредък, постигнат от някои държави от Западните Балкани; 
77.	приветства отличното сътрудничество на ЕСВД с органи като OLAF, Европейската прокуратура, Сметната палата и ЕНОЗД, отразено в техните редовни срещи и обмен на информация; отбелязва сключването на специални работни договорености през юни 2024 г.; при все това призовава ЕСВД да институционализира структурираното сътрудничество с тези органи, като осигури механизми за системно разкриване на измами при финансирането на външната дейност на ЕС, особено във високорискови зони на конфликти и нестабилни държави;
Междуинституционално сътрудничество
78.	отбелязва, че през 2023 г. Парламентът, Съветът и ЕСВД продължиха техническите си дискусии относно замяната на Междуинституционалното споразумение от 2002 г. между Парламента и Съвета в областта на общата външна политика и политиката на сигурност; изразява съжаление, че през 2023 г. беше проведено само едно техническо заседание, след което Съветът не успя да постигне съгласие по предложените компромисни решения;
79.	отбелязва, че през 2023 г. ЕСВД започна процес на преговори за работно споразумение с Европейската прокуратура, което беше подписано през 2024 г.; отбелязва, че в работното споразумение се взема предвид специалният контекст, в който работи ЕСВД, като се поставя акцент върху защитата на информацията, поверителността на информацията и защитата на имунитета на служителите;
80.	отбелязва, че в бюджета си за 2023 г. ЕСВД е заделила 990,5 милиона евро за пилотен проект за създаване на Европейска дипломатическа академия, който предвижда обучението на 50 младши дипломати от държавите членки и европейските институции в сферата на външната политика и политиката на сигурност на Съюза с цел изграждане на истински европейски дипломатически корпус за насърчаване на външната политика и външните интереси на ЕС; насърчава тази инициатива като стъпка към стимулиране на сплотен и добре обучен европейски дипломатически корпус, който да може да представлява и да защитава ефективно ценностите и интересите на Съюза на международната сцена; подчертава необходимостта от подобряване на видимостта на Европейската дипломатическа академия във всички държави членки и от укрепване на нейната роля и капацитет;
81.	приветства факта, че през 2023 г. ЕСВД е засилила сътрудничеството си с Европейския омбудсман с цел подобряване на осведомеността сред своите служители за принципите на добра администрация; отбелязва, че новото ниво на сътрудничество включва покана към Службата на Европейския омбудсман да представи работата си на семинарите на ЕСВД, провеждани преди командироването на служители, както и на годишните семинари за персонала на ЕСВД;
Комуникация
82.	отбелязва, че ЕСВД разполага с бюджетни средства в размер на 22,2 милиона евро, които са разпределени по различни бюджетни редове за публикации, прояви, стратегическа комуникация, информационни дейности и преса; приветства факта, че отстояването на демокрацията и принципите на правовата държава продължава да бъде приоритет за ЕСВД, включително чрез насочване на усилията към чуждестранното манипулиране на информация и вмешателство посредством засилени политики и инструменти;
83.	посочва увеличаването на броя на нарушенията на свободата на религията в световен мащаб; призовава ЕСВД да подготви своите служители по подходящ начин с оглед на този проблем в някои държави, в които няма религиозна свобода или където свободата на вероизповеданието е подложена на натиск (включително чрез обучителни курсове); с цел започване на дискусии по този въпрос със съответните органи на всички нива в държавите, в които свободата на религията е накърнена; и да превърне това в основен акцент на своята външна дейност;
84.	отбелязва, че като част от своите комуникационни дейности, ЕСВД достига до широката общественост чрез организирането на обществени прояви, дни на отворените врати и приемане на групи посетители; отбелязва, че през 2023 г. ЕСВД стартира няколко тематични комуникационни кампании по различни канали относно подкрепата за Украйна, последиците от агресивната война на Русия срещу Украйна и зачитането на ценностите на Съюза; приветства факта, че Украйна продължава да бъде основен приоритет на ЕСВД; отбелязва, че през 2023 г. ЕСВД е консолидирала присъствието си в социалните медии и е увеличила броя на последователите си с 41,5% в LinkedIn, с 13,8% в Instagram, с 5,4% в Twitter и с 4,7% във Facebook; настоятелно призовава ЕСВД да подобри комуникацията си относно политиките на Съюза спрямо гражданите на трети държави и да засили усилията за координация, насочени към повишаване на видимостта на финансираните от Съюза проекти, особено в държавите кандидатки, за да се противодейства на опитите на злонамерени участници за подкопаване на усилията на Съюза;
85.	приветства участието на ЕСВД в институционалната комуникационна кампания на Парламента за изборите за Европейски парламент през 2024 г., и по-специално информационната кампания, насочена към 25 до 30 милиона европейски граждани, живеещи в трети държави, относно възможните начини за гласуване на европейските избори, по-специално чрез мрежата на делегацията; отбелязва, че тази кампания е достигнала до 11 милиона ползватели чрез 26 видеокампании и над 2 000 публикации в социалните медии;
86.	подчертава приноса на ЕСВД към общите усилия на Съюза да се демонстрира непоколебима подкрепа за Украйна чрез инициативи като кампанията #StandWithUkraine и целенасочени комуникационни проекти като Faces of Ukraine, Art vs War и Share Your Light;
87.	продължава да насърчава делегациите на Съюза да популяризират и да взаимодействат с местните участници, организациите на гражданското общество и социалните партньори в трети държави с цел стимулиране на социалния диалог и диалога относно принципите на правовата държава, основните права и борбата срещу корупцията; отбелязва, че през 2023 г. по тематичната програма за организациите на гражданското общество, въз основа на която се сключват партньорства на Съюза с отговорни и прозрачни организации, бяха отпуснати 50 милиона евро за системата на Съюза за благоприятна среда за гражданското общество, която наблюдава и насърчава пространството за гражданското общество в 86 държави партньори.

